b'\n_START_ARTICLE_\nSveriges flag\n_START_PARAGRAPH_\nDet svenske nationalflag har siden 1500-tallet v\xc3\xa6ret Sveriges flag, dog f\xc3\xb8rst officielt fra 1906. Det er bl\xc3\xa5t med et gult skandinavisk kors i midten og har dermed de samme karakteristika som de andre nordiske korsflag. De bl\xc3\xa5-gule farver kendes allerede fra 1200-tallet, mens selve flagets udformning kendes f\xc3\xb8rst fra omkring 1500-tallet. Det er sandsynligvis inspireret af det danske flag, Dannebrog.\n_START_SECTION_\nHistorie\n_START_PARAGRAPH_\nF\xc3\xb8rste gang, man h\xc3\xb8rer om det svenske flag, er i begyndelsen af 1500-tallet under Gustav Vasa. I 1562 l\xc3\xb8d det efter kongelig forordning, at flaget skulle v\xc3\xa6re "gult udi korssvijs f\xc3\xb6rdeelt p\xc3\xa5\xc3\xa5 blott", hvilket betyder "gult kryds lagt p\xc3\xa5 bl\xc3\xa5t"._NEWLINE_Flagets oprindelse er uklar, men nogle p\xc3\xa5st\xc3\xa5r, at flaget skulle v\xc3\xa6re blevet til i 1400-tallet som mods\xc3\xa6tning til det danske flag, Dannebrog. Danske konger var under Kalmarunionen ogs\xc3\xa5 konger over Sverige.'